জার্মানরা নিজেরাও কোনো দিন এত বড় পতাকা বানায়নি, যত বড় জার্মান পতাকা মাগুরার আমজাদ বানিয়েছেন। ১০ শতকের বেশি জমি বিক্রি করে তিনি এই পতাকা বানিয়েছেন। যার দৈর্ঘ্য প্রায় সাড়ে পাঁচ কিলোমিটার। তিনি এটি করেছেন জার্মানকে ভালোবেসে। ফুটবল বিশ্বকাপে জার্মানকে শুভ কামনা জানিয়ে। নারায়ণগঞ্জের জয়নাল আবেদিন টুটুল। ফুটবলে ব্রাজিল প্রেমী। তাই নিজ বাড়ি সাজিয়েছেন ব্রাজিলের পতাকার রঙে। টুটুলের সেই বাড়ি এখন ব্রাজিল বাড়ি নামে খ্যাত। এই পাগলামির জন্য আমজাদ জার্মান ভ্রমণের আমন্ত্রণ পেয়েছেন। টুটুল পেয়েছেন ব্রাজিল এ্যাম্বাসির সহযোগিতায় রাশিয়া বিশ্বকাপ দেখার সুযোগ। ফুটবল বিশ্বকাপ এলে এমন পাগলামি আর উত্তেজনা পাড়া-মহল্লা, হাট-বাজার আর ঘরে ঘরে দেখা মিলে। প্রত্যেকে নিজের দলের সমর্থনে পোস্টার, ফেস্টুন, দেয়াল লিখুনী, তর্ক-বিতর্কের মতো রঙ-বেরঙের আয়োজনে থাকে মগ্ন। প্রযুক্তির এই যুগে ফেসবুক এই উন্মাদনায় ঘি ঢেলেছে। প্রশ্ন উঠতে পারে, এই অতি প্রীতি ক্ষতির নাকি মঙ্গলের? এর দু’টি দিকই থাকতে পারে। একটি স্বাধীন দেশে ভিন্ন দেশের পতাকার এই অতি দরদ, কিছুটা ভাবিয়ে তুলতেই পারে। এই সমর্থন নিয়ে হচ্ছে ঝগড়া, মাথা ফাটাফাটির মতো ঘটনাও দেশে ঘটে গেছে ইতোমধ্যে। তবে আমজাদ ও টুটুল যে দেশের জন্য কিছুটা সুনাম বয়ে আনেনি, সেটাও বলা যাবে না। ইচ্ছে করলে এর ফায়দা বাংলাদেশ ভিন্নভাবেও নিতে পারবে। দেশগুলোর সঙ্গে সু-সম্পর্ক বৃদ্ধি করে, অর্থনৈতিকভাবে বাংলাদেশ ইচ্ছে করলে হতে পারবে লাভবান। প্রশ্ন আরো একটা আছে। বাংলাদেশ ফুটবলের কি অবস্থা? ১৯৯৫ ফুটবল র্যাঙ্কিং অনুসারে বাংলাদেশের ফুটবলের অবস্থান ছিল ১৩৮। যেখানে সদ্য বিশ্বকাপ খেলা পানামার অবস্থান ছিল তখন ১৫০। বর্তমানে বাংলাদেশের অবস্থান ১৮২। বাংলাদেশ ফুটবলে পিছিয়ে পড়ছে। এই র্যাংকিং তার প্রমাণ। কিন্তু কেন? এর উত্তর দেওয়া হয়ত বেশ জটিল হবে। তাহলে বাংলাদেশ কি কখনো বিশ্বকাপ খেলতে পারবে না? এই স্বপ্ন কি বাংলাদেশের জন্য কেবল অলিক? বাংলাদেশের মানুষ কি চিরকাল ফুটবল বিশ্বকাপে আর্জেন্টিনা, ব্রাজিল, জার্মান, পর্তুগাল গর্জন দিতে দিতে ঘুমিয়ে পড়বে? আশা রাখা যায়। কেননা, পানামাও পেরেছে। এর জন্য কেবল একটা স্বপ্ন দেখা দরকার, দরকার একটুখানি জেগে উঠা। দুঃখের বিষয় হলো, আমাদের ক্রীড়া অঙ্গনে রাজনীতি সুযোগ পেলেই লুকোচুরি খেলে। রাজনীতিতো সবখানেই থাকবে। থাকতেই হবে। তবে তা অমঙ্গলের নয়, চাই মঙ্গলের রাজনীতি। বাংলাদেশে যে ফুটবল প্রেম কতটা উঁচুতে, তা স্কেলে মেপে দেখার আর দরকার পড়বে না। বর্তমান পরিস্থিতি অবলোকন করলেই ব্যাপারটা সহজে ধরা পড়ে। বাংলাদেশের ফুটবলের উন্নয়নের পদক্ষেপ নিলে, এর সুফল পাওয়া যাবে সহজেই। এই উন্নয়নের পদক্ষেপ প্রথমে সরকার কে নিতে হবে। জেলা শহর ও গ্রাম-গঞ্জে ছড়িয়ে-ছিটিয়ে থাকা ছোট ছোট ফুটবল সংগঠনগুলোকে তুলে আনতে হবে। বাড়িয়ে দিতে হবে তাদের সহযোগিতার হাত। যেন সহজেই সংগঠনগুলো তৈরি করতে পারে দক্ষ ফুটবলার। এছাড়া খেলার মাঠগুলোকে রাখতে হবে টিকিয়ে। সরকার ফুটবলের প্রতি বিনিয়োগ করছে, তবে এই বিনিয়োগ বৃদ্ধি করা দরকার। ফুটবল নিয়ে এই উত্তেজনা টিকে থাকুক। তবে তা রূপান্তরিত হোক দেশের ফুটবল প্রেমে।